Twee gevonnis vir grumoord op gesinMarietjie en Kayla Meyer Foto: Facebook. Twee mans is Dinsdag in die Johannesburgse hooggeregshof gevonnis vir die grumoorde op vier mense, onder wie die negejarige Kayla Meyer. Kapt. Kay Makhubele, woordvoerder van die polisie, het aan Maroela Media gesê Mzolisi Elvis Gobodwana en Eric Baliti Balabo is elk tot vier keer lewenslange tronkstraf gevonnis vir die moorde. Hulle is ook elkeen tot ’n bykomende 10 jaar tronkstraf gevonnis vir roof met verswarende omstandighede. Maroela Media het vroeër berig die slagoffers – Monty McCormack (73); sy seun, Kenny McCormack (42); Kenny se meisie, Marietjie Meyer (46); en Meyer se dogter, die negejarige Kayla – se liggame is op 10 Maart 2016 gevind nadat hulle wreed vermoor is. Die polisie het op 1 Augustus verlede jaar bekend gemaak die mans is in verband met die moorde in hegtenis geneem. Hulle is almal glo stukwerkers wat Kenny gehuur het om vir hom te werk. Maroela Media het berig ŉ familievriend het op 10 Maart die polisie ontbied nadat hy gaan ondersoek instel het omdat hy niks van sy vriende gehoor het nie. Die vriend het glo op Monty se bebloede liggaam afgekom in ŉ tydelike huis waar sy seun, Marietjie en Kayla gebly het terwyl hulle ŉ houthuis op die kleinhoewe laat bou het. Monty het glo uit Brittanje by sy seun kom kuier. Monty is vermoedelik met ŉ koevoet doodgeslaan. Marietjie se liggaam is gevind in die houthuis wat in aanbou was. Sy is met ’n graaf doodgeslaan. Kayla se liggaam is in ŉ stoorkamer langs die tydelike woonplek gevind. Sy is verwurg. Kennith se liggaam is die volgende dag ŉ paar meter van die houthuis opgespoor. Hy is ook met ’n graaf doodgeslaan. Die verdagtes het met die gesin se Mercedes-sportnutsvoertuig gevlug. Die voertuig is later verlate aangetref en die polisie het beslag daarop gelê. Kontant en twee selfone van die slagoffers is glo daarin gevind. Lees alle vorige berigte oor die Randfontein-moorde op Maroela Media.